Euroopan keskuspankin lausunto, annettu 3 päivänä lokakuuta 2002, Euroopan unionin neuvoston pyynnöstä, joka koskee ehdotusta Euroopan parlamentin ja neuvoston asetukseksi neuvoston asetuksen (EY) N:o 2223/96 muuttamisesta kansantalouden tilinpidon pääaggregaattien lähettämisen määräaikojen, kansantalouden tilinpidon pääaggregaattien lähettämistä koskevien poikkeusten ja työtunteina ilmaistujen työllisyystietojen lähettämisen osalta (CON/2002/25)



Virallinen lehti nro C 253 , 22/10/2002 s. 0014 - 0015



Euroopan keskuspankin lausunto, annettu 3 päivänä lokakuuta 2002, Euroopan unionin neuvoston pyynnöstä, joka koskee ehdotusta Euroopan parlamentin ja neuvoston asetukseksi neuvoston asetuksen (EY) N:o 2223/96 muuttamisesta kansantalouden tilinpidon pääaggregaattien lähettämisen määräaikojen, kansantalouden tilinpidon pääaggregaattien lähettämistä koskevien poikkeusten ja työtunteina ilmaistujen työllisyystietojen lähettämisen osalta (CON/2002/25) (2002/C 253/09) 1. Euroopan keskuspankki (EKP) vastaanotti 16 päivänä syyskuuta 2002 Euroopan unionin neuvostolta pyynnön antaa lausunto ehdotuksesta Euroopan parlamentin ja neuvoston asetukseksi neuvoston asetuksen (EY) N:o 2223/96 muuttamisesta kansantalouden tilinpidon pääaggregaattien lähettämisen määräaikojen, kansantalouden tilinpidon pääaggregaattien lähettämistä koskevien poikkeusten ja työtunteina ilmaistujen työllisyystietojen lähettämisen osalta (jäljempänä "asetusluonnos"). 2. EKP:n toimivalta antaa lausunto perustuu Euroopan yhteisön perustamissopimuksen 105 artiklan 4 kohtaan. Tämän lausunnon on antanut EKP:n neuvosto Euroopan keskuspankin työjärjestyksen 17.5 artiklan ensimmäisen virkkeen mukaisesti. 3. Asetusluonnoksen tavoitteena on lyhentää neljännesvuosittaisen kansantalouden tilinpidon pääaggregaattien lähettämistä koskevia määräaikoja, kumota jäsenvaltioille myönnetyt poikkeukset, jotka estävät pääaggregaattien keräämisen euroalueelta ja Euroopan unionista ja panna täytäntöön kansantalouden tilinpidon työllisyystietojen lähettäminen työtunteina ilmaistuna. 4. Asetusluonnos kuuluu EMU:n tilastollisia vaatimuksia koskevaan toimintasuunnitelmaan (EMU-toimintasuunnitelma), jonka Euroopan komissio laati läheisessä yhteistyössä EKP:n kanssa Ecofin-neuvoston pyynnöstä. EMU-toimintasuunnitelma on vastaus tietotarpeita EMU:ssa käsittelevään talous- ja rahoituskomitean kertomukseen(1), jonka Ecofin-neuvosto hyväksyi 18 päivänä tammikuuta 1999 sekä talous- ja rahoituskomitean toiseen seurantaraporttiin, jonka Ecofin-neuvosto hyväksyi 5 kesäkuuta 2000. Neljännessä seurantaraportissa, jonka Ecofin-neuvosto hyväksyi 29 päivänä lokakuuta 2001, täsmennetään myös voimassa olevien tilastoasetusten muuttamista koskeva aikataulu. EKP suhtautuu myönteisesti asetusluonnokseen, joka parantaa euroaluetta koskevien tilastotietojen antamisen oikea-aikaisuutta, luotettavuutta ja kattavuutta. 5. Oikea-aikaisten, luotettavien ja riittävän yksityiskohtaisten neljännesvuosittaisen kansantalouden tilinpidon pääaggregaattien antaminen koko euroalueen osalta on tärkeää, jotta taloutta voidaan tarkastella kokonaisuutena. Euroopan kansantalouden tilinpito- ja aluetilinpitojärjestelmästä yhteisössä 25 päivänä kesäkuuta 1996 annetussa neuvoston asetuksessa (EY) N:o 2223/96(2) edellytetään, että kansantalouden tilinpidon pääaggregaatit toimitetaan neljän kuukauden sisällä viitejakson loppumisesta. EKP suhtautuu myönteisesti siihen, että ajanjakso, jonka kuluessa tiedot on annettava, lyhennetään 70 päivään. 6. Asetuksen (EY) N:o 2223/96 mukaiset poikkeukset vaikuttavat euroalueen aggregaattien saatavuuteen ja täsmällisyyteen. EKP suhtautuu myönteisesti näiden poikkeusten kumoamiseen. Kun jäsenvaltiot toimittavat kaikki tiedot vaaditussa määräajassa, neljännesvuosittaisen kansantalouden tilinpidon pääaggregaattien saatavuus koko euroalueen osalta lisääntyy ja nykyiset arviot tulevat luotettavimmiksi. 7. Tällä hetkellä ei ole velvollisuutta toimittaa neljännesvuosittaisia tietoja, joista ilmenisivät tehdyt työtunnit. EKP katsoo, että tehtyjen työtuntien määrän mittaaminen on tullut koko ajan tärkeämmäksi muuttuvien työtapojen, erityisesti osa-aikaisen työn yleistymisen, vuoksi, ja sen takia EKP suhtautuu myönteisesti työtunteina ilmaistujen neljännesvuosittaisten työllisyystietojen antamiseen. 8. Jotta asetusluonnos olisi tehokas - ja ottaen myös huomioon, että sen yhtenä tarkoituksena on poikkeusten kumoaminen - EKP pitää olennaisena, ettei sellaisia merkittäviä uusia poikkeuksia myönnettäisi, jotka voisivat estää oikea-aikaisten ja luotettavien aggregaattien keräämisen euroalueelta. 9. Euroalueen aggregaattien oikea-aikaista toimittamista kehitetään parhaillaan vapaaehtoisin sopimuksin. Tavoitteena on antaa BKT:tä koskevia tietoja euroalueesta kokonaisuutena. Näihin tietoihin sisältyisi täydellinen erittely pääasiallisista toimialoista (arvonlisäys) ja pääasiallisista meno- ja tulokomponenteista 60 päivän jälkeen, sekä BKT:tä koskeva ensimmäinen arvio, joka koskee osittaista erittelyä kysynnästä ja tuotannosta sekä tuotantoluvuista 45 päivän jälkeen vuoden 2003 lopulla. EKP kannattaa voimakkaasti näiden tavoitteita euroalueen tilastotietojen osalta. 10. EKP muistuttaa myös, että se tarvitsee neljännesvuosittaisen kansantalouden tilinpidon pääaggregaatit sellaisena kuin ne ovat kausivaihtelut ja työpäiviä koskevat vaihtelut huomioon otettuina yhteisesti sovittujen periaatteiden mukaisesti. 11. Tämä lausunto julkaistaan Euroopan yhteisöjen virallisessa lehdessä. Tehty Frankfurt am Mainissa 3 päivänä lokakuuta 2002. EKP:n puheenjohtaja Willem F. Duisenberg (1) Asetusluonnoksen toinen perustelukappale olisi korjattava vastaavasti siten, että "raha-, rahoitus- ja maksutasetilastokomitean kertomus EMU:n tilastollisista vaatimuksista" korvataan "tietotarpeita EMU:ssa käsittelevällä talous- ja rahoituskomitean kertomuksella". (2) EYVL L 310, 30.11.1996, s. 1.